Manualul de utilizare pamrestack(1)

Actualizat:

NUME
pamrestack - rearanjează rândurile unei imagini Netpbm

SINOPSIS

pamrestack

[-width=lățimea]

[-trim={fill|crop|abort}]

[-verbose]

[fișier-pam]

Sunt acceptate abrevieri unice minime ale opțiunii. Puteți utiliza două liniuțe în loc de o singură liniuță pentru a indica opțiunile. Puteți utiliza spațiu alb în locul semnului egal pentru a separa numele unei opțiuni de valoarea acesteia.

DESCRIERE

Acest program face parte din Netpbm(1).

pamrestack rearanjează pixelii unei imagini Netpbm în rânduri de dimensiuni diferite. De exemplu, dacă o imagine are 100 de pixeli lățime și 50 de pixeli înălțime, o puteți rearanja la 125 lățime și 40 înălțime. În acest caz, 25 de pixeli de la începutul celui de-al doilea rând de intrare ar fi mutați la sfârșitul primului rând de intrare, 50 de pixeli de la al treilea rând ar fi mutați la al doilea rând, etc.

Altfel spus, pamrestack aranjează toate rândurile de intrare într-o secvență lungă și produce rânduri de ieșire din acestea, în ordinea FIFO (prima intrată, prima ieșită).

Intrarea se face de la intrarea standard dacă nu specificați fișierul de intrare fișier-pam.

Ieșirea este la ieșirea standard.

pamrestack funcționează pe un flux multi-imagine. Acesta taie fiecare imagine din flux în mod independent și produce un flux de ieșire multi-imagine.

OPȚIUNI

În plus față de opțiunile comune tuturor programelor bazate pe libnetpbm (mai ales -quiet, a se vedea Common Options (index.html#commonoptions) ), pamrestack recunoaște următoarele opțiuni de linie de comandă:

-width=lățimea
    Lățimea imaginii de ieșire. Dacă această opțiune nu este specificată, rezultatul va consta dintr-un singur rând suficient de lat pentru a conține toți pixelii din imaginea de intrare.

-trim={fill|crop|abort}
    Această opțiune specifică ce trebuie făcut atunci când noua lățime nu împarte în mod clar numărul de pixeli din imaginea de intrare.

fill

    (Implicit) Completează rândul final prin adăugarea de pixeli negri după cum este necesar.

crop

    Înlătură ultimul rând parțial. Dacă aceasta înseamnă că nu există nimic de emis, programul eșuează.

abort

    Eșuează programul.

-verbose
    Afișează informații despre procesare la ieșirea de eroare standard.

UTILIZARE

pamrestack este un editor general cu multe utilizări posibile.

•
        pamrestack poate rearanja în dreptunghiuri imaginile monodimensionale
        produse de programe precum ppmhist și pamseq. Acest lucru face ca
        rezultatul să fie mai ușor de examinat cu un vizor. Invers, pamrestack
        poate fi utilizat pentru a converti o imagine dreptunghiulară normală
        într-un rând lat sau o coloană înaltă, dacă acest lucru este de dorit
        pentru comprimare, conversie sau analiză.

•
        pamrestack poate repara imaginile corupte de o valoare incorectă a
        lățimii în antet. Imaginile preluate de la dispozitivul „framebuffer”
        (memorie tampon de cadre) prezintă adesea această problemă.

•
        pamrestack poate fi utilizat împreună cu pamdice, pamundice,
        pamcat etc. pentru a diviza și combina imagini în procesul de
        întrepătrundere (intercalare).

EXEMPLE

•   Reorganizați rezultatul unidimensional al pamseq într-un pătrat:

     pamseq 3 255 | pamrestack -width=4096

•   Combinați două fișiere, fiecare cu lățimea de 600 de pixeli, unul cu rândurile impare și altul cu rândurile pare, pentru a construi o imagine întrețesută:

     pamcat -leftright oddrows.ppm evenrows.ppm | pamrestack -width=600

•   La fel ca cel de mai sus, dar inversați toți pixelii din rândurile pare de la stânga la dreapta pentru a produce o întrețesătură în serpentină:

       pamflip -leftright evenrows.ppm |     pamcat -leftright oddrows.ppm - |       pamrestack -width 600

CONSULTAȚI ȘI
pamseq(1) , ppmhist(1) , pnmshear(1) , pamscale(1) , pamdeinterlace(1) , pamdice(1) , pamundice(1) , pamcat(1) , pam(1)

ISTORIC

pamrestack a fost introdus în Netpbm 10.99 (iunie 2022).

AUTOR

De Akira F. Urushibata. Contribuție a autorului la domeniul public.

SURSA DOCUMENTULUI
Această pagină de manual a fost generată de instrumentul Netpbm «makeman» din sursa HTML. Documentația principală este la

    http://netpbm.sourceforge.net/doc/pamrestack.html

TRADUCERE
Traducerea în limba română a acestui manual a fost făcută de Remus-Gabriel Chelu <remusgabriel.chelu@disroot.org>

Această traducere este documentație gratuită; citiți Licența publică generală GNU Versiunea 3 (https://www.gnu.org/licenses/gpl-3.0.html) sau o versiune ulterioară cu privire la condiții privind drepturile de autor. NU se asumă NICIO RESPONSABILITATE.

Dacă găsiți erori în traducerea acestui manual, vă rugăm să trimiteți un e-mail la translation-team-ro@lists.sourceforge.net.