SANE-AIRSCAN(5)

NUME
sane-airscan - controlorul SANE pentru scanerele și dispozitivele multifuncționale AirScan (eSCL) și WSD

DESCRIERE
sane-airscan este motorul de control universal pentru scanarea „fără controlor" a documentelor. În prezent, acesta acceptă două protocoale:

    1. eSCL, de asemenea cunoscut ca scanare AirScan sau AirPrint
    2. WSD, de asemenea cunoscut ca WS-Scan

CONFIGURARE
sane-airscan își încarcă fișierele de configurare din următoarele locuri:

    1. /etc/sane.d/airscan.conf
    2. /etc/sane.d/airscan.d/*

Sintaxa fișierului de configurare este foarte asemănătoare cu cea a fișierului .INI. Acesta este format din secțiuni, fiecare secțiune conținând anumite variabile. Comentariile încep de la caracterele # sau ; și continuă până la sfârșitul liniei.

    # Acesta este un comentariu
    [section 1]
    variabila 1 = valoare 1  ; și un alt comentariu
    variabila 2 = valoare 2

Spațiile de început și de sfârșit ale numelui și valorii variabilei sunt eliminate. Dacă doriți să le păstrați, puneți numele sau valoarea între ghilimele ("precum aici").

CONFIGURAREA DISPOZITIVELOR
În cazul în care scanerul și calculatorul sunt conectate la același segment LAN, se așteaptă ca totul să funcționeze imediat, fără a fi nevoie de o configurare manuală.

Cu toate acestea, în unele cazuri, configurarea manuală poate fi utilă. De exemplu:

    1. Dacă calculatorul și scanerul sunt conectate prin intermediul unui router IP
    2. Există o mulțime de dispozitive într-o rețea corporativă, dar
       doar câteva dintre ele sunt de interes
    3. Descoperirea automată nu funcționează în mod fiabil

Pentru a configura manual un dispozitiv, adăugați următoarea secțiune la fișierul de configurare:

    [devices]
    "Kyocera eSCL" = http://192.168.1.102:9095/eSCL, eSCL
    "Kyocera WSD" = http://192.168.1.102:5358/WSDScanner, WSD
    "Dispozitiv pe care nu vreau să-l văd" = disable

Secțiunea [devices] conține toate dispozitivele configurate manual, câte o linie pentru fiecare dispozitiv, iar fiecare linie conține un nume de dispozitiv în partea stângă a ecuației și adresa URL a dispozitivului în partea dreaptă, urmată de protocol (eSCL sau WSD). Dacă protocolul este omis, se presupune că eSCL. De asemenea, puteți dezactiva un anumit dispozitiv folosind cuvântul cheie disable în loc de adresa URL.

În plus, puteți configura manual un dispozitiv trecând direct adresa URL a acestuia în numele dispozitivului, fără a-l adăuga la fișierul de configurare. Aceasta are formatul protocol:Nume dispozitiv:adresaURL. Exemplele de mai sus ar putea fi scrise ca escl:Kyocera eSCL:http://192.168.1.102:9095/eSCL și wsd:Kyocera WSD:http://192.168.1.102:5358/WSDScanner.

Pentru a afla adresele URL ale dispozitivelor disponibile, cea mai simplă metodă este de a rula un instrument furnizat airscan-discover(1) pe un calculator conectat cu scanerul la același segment LAN. În caz de succes, acest program va afișa la ieșirea standard o listă a dispozitivelor descoperite într-un format adecvat pentru a fi inclus în fișierul de configurare.

Dacă nu este posibilă rularea airscan-discover(1) pe același segment LAN ca și scanerul, va trebui să urmați o cale dificilă. Administratorul dvs. trebuie să știe adresa IP a dispozitivului, să consulte manualul dispozitivului pentru portul eSCL, iar componenta rutei URL cel mai probabil este „/eSCL”, deși la unele dispozitive poate fi diferită. Descoperirea adreselor URL WSD procedând în acest mod este mult mai dificilă, deoarece este foarte greu de ghicit portul TCP și ruta URL, decât în cazul unui eSCL.

Pentru dispozitivele eSCL, adresa URL poate utiliza, de asemenea, schema unix://, cum ar fi unix://scanner.sock/eSCL. „gazda” din adresa URL este un nume de fișier care va fi căutat în directorul specificat de socket_dir (a se vedea mai jos). La conectarea la scaner, tot traficul va fi trimis către soclul UNIX specificat, în loc de o conexiune TCP.

OPȚIUNI DE CONFIGURARE
Diversele opțiuni se regăsesc toate în secțiunea [options]. În prezent, sunt acceptate următoarele opțiuni:

    [options]
    ; Dacă există o mulțime de scanere în jur și sunteți interesat
    ; doar de câteva dintre ele, dezactivați descoperirea automată
    ; și configurați scanerele manual.
    discovery = enable | disable

    ; Alegeți ce vor afișa aplicațiile SANE într-o listă de dispozitive:
    ; numele rețelei scanerului (implicit) sau numele modelului scanerului.
    model = network | hardware

    ; Dacă dispozitivul acceptă atât protocolul eSCL, cât și WSD, sane-airscan
    ; poate alege automat „cel mai bun” protocol, sau expune toate variantele
    ; pentru utilizator, permițând selectarea manuală a protocolului.
    ; Valoarea implicită este „auto”.
    protocol = auto | manual

    ; Descoperirea dispozitivelor WSD poate fi „fast” (rapidă) sau „full” (completă).
    ; Modul „rapid” funcționează la fel de rapid ca și descoperirea DNS-SD, dar în
    ; unele cazuri poate să nu fie fiabil. Modul „complet” este lent și fiabil.
    ; De asemenea, este posibil să se dezactiveze descoperirea automată
    ; a dispozitivelor WSD. Valoarea implicită este „fast”.
    ws-discovery = fast | full | off

    ; Scanerele care utilizează schema unix:// în adresa lor URL pot specifica
    ; doar un nume de soclu (nu o rută completă). Numele va fi căutat în
    ; directorul specificat aici. Valoarea implicită este „/var/run”.
    socket_dir = /ruta/la/director

DISPOZITIVE PENTRU LISTA NEAGRĂ
Această funcție poate fi utilă în cazul în care vă aflați într-o rețea foarte mare și aveți o mulțime de dispozitive în jurul dumneavoastră, dar vă interesează doar câteva dintre ele.

    [blacklist]
    model = "Xerox*"       ; listă neagră după numele modelului
    name  = "HP*"          ; listă neagră după numele rețelei
    ip    = 192.168.0.1    ; listă neagră după adresă
    ip    = 192.168.0.0/24 ; listă neagră pentru întreaga subrețea

Numele de rețea provin din DNS-SD, WS-Discovery nu furnizează aceste informații. Pentru ca filtrarea în funcție de numele rețelei să funcționeze, Avahi trebuie să fie activat, iar dispozitivul trebuie să poată fi descoperit prin DNS-SD (nu neapărat ca scaner, este suficient ca scanerul WSD să poată fi descoperit ca imprimantă prin DNS-SD).

Lista neagră afectează doar descoperirea automată și nu afectează dispozitivele configurate manual.

DEPANAREA
sane-airscan oferă o instrumentație foarte bună pentru depanarea fără acces fizic la dispozitivul problematic.

Facilitățile de depanare pot fi controlate cu ajutorul secțiunii [debug] din fișierul de configurare:

    [debug]
    ; Activează sau dezactivează jurnalizarea în consolă
    enable = false | true

    ; Activează urmărirea protocolului și configurează directorul de ieșire
    ; pentru fișierele de urmărire. La fel ca în shell, pentru a specifica ruta
    ; relativă la directorul personal, începeți-o cu caracterul tildă, urmat de
    ; o bară oblică, de exemplu: „~/airscan/trace”. Directorul va fi creat
    ; automat.
    trace = path

    ; Arhivează în format hexazecimal tot traficul în fișierul de
    ; urmărire, foarte detaliat!
    hexdump = false | true

FIȘIERE

/etc/sane.d/airscan.conf, /etc/sane.d/airscan.d/*
    Fișierele de configurare ale controlorului

/usr/LIBDIR/sane/libsane-airscan.so
    Biblioteca partajată care implementează acest controlor

MEDIU

SANE_DEBUG_AIRSCAN
    Această variabilă, dacă este fixată la true sau la o valoare numerică diferită de zero, activează mesajele de depanare, care sunt afișate la ieșirea standard.

SANE_CONFIG_DIR
    Această variabilă modifică ruta de căutare a fișierelor de configurare. Aceasta este o listă de directoare separate prin două puncte. Aceste directoare sunt căutate pentru fișierul de configurare „airscan.conf” și pentru subdirectorul „airscan.d”, înainte de a fi căutată ruta standard („/etc/sane.d”).

ERORI ȘI ASISTENȚĂ
Dacă ați găsit o eroare, vă rugăm să depuneți o problemă în GitHub pe pagina proiectului din GitHub: https://github.com/alexpevzner/sane-airscan

CONSULTAȚI ȘI
sane(7), scanimage(1), xsane(1), airscan-discover(1)

AUTOR
Alexander Pevzner <pzz@apevzner.com>

TRADUCERE
Traducerea în limba română a acestui manual a fost făcută de Remus-Gabriel Chelu <remusgabriel.chelu@disroot.org>

Această traducere este documentație gratuită; citiți Licența publică generală GNU Versiunea 3 (https://www.gnu.org/licenses/gpl-3.0.html) sau o versiune ulterioară cu privire la condiții privind drepturile de autor. NU se asumă NICIO RESPONSABILITATE.

Dacă găsiți erori în traducerea acestui manual, vă rugăm să trimiteți un e-mail la translation-team-ro@lists.sourceforge.net.