ANACRONTAB(5)

NUME
/etc/anacrontab - fișierul de configurare pentru anacron

DESCRIERE
Fișierul /etc/anacrontab descrie sarcinile de lucru controlate de anacron(8). Liniile sale pot fi de trei feluri: linii de descriere a sarcinilor, atribuiri de mediu sau linii goale.

Liniile de descriere a sarcinilor sunt de una dintre aceste două forme:

   perioada întârzierea identificator-sarcină comanda

   @nume-perioadă întârzierea identificator-sarcină comanda

perioada este specificată în zile, întârzierea în minute. identificator-sarcină poate conține orice caracter care nu este gol, cu excepția barelor. Este folosit pentru a identifica sarcina în mesajele «anacron» și ca nume pentru fișierul de marcaj de timp al sarcinii. comanda poate fi orice comandă de shell. Câmpurile pot fi separate de spații libere sau de tabulatoare. numele-perioadei poate fi stabilit la monthly (lunar) sau yearly (anual). Acest lucru va asigura că lucrările sunt executate doar o dată pe lună, indiferent de numărul de zile din această lună sau din luna precedentă; sau în mod analog pentru an.

Liniile de atribuire a mediului sunt de forma:

   VAR = VALOARE

Spațiile din jurul lui VAR sunt eliminate. Nu sunt permise spații în jurul lui VALOARE (cu excepția cazului în care doriți ca acestea să facă parte din valoare). Atribuirea are efect de la următoarea linie până la sfârșitul fișierului, sau până la următoarea atribuire a aceleiași variabile.

Liniile goale sunt fie linii goale, fie linii care conțin doar spații albe, fie linii cu spații albe urmate de un „#” urmat de un comentariu oarecare.

Puteți continua o linie pe linia următoare, terminând-o cu un caracter „\”.

CONSULTAȚI ȘI
anacron(8)

Fișierul Anacron README.

AUTOR
Itai Tzur <itzur@actcom.co.il>

În prezent întreținut de Lance Lin <lq27267@gmail.com>.

TRADUCERE
Traducerea în limba română a acestui manual a fost făcută de Remus-Gabriel Chelu <remusgabriel.chelu@disroot.org>

Această traducere este documentație gratuită; citiți Licența publică generală GNU Versiunea 3 (https://www.gnu.org/licenses/gpl-3.0.html) sau o versiune ulterioară cu privire la condiții privind drepturile de autor. NU se asumă NICIO RESPONSABILITATE.

Dacă găsiți erori în traducerea acestui manual, vă rugăm să trimiteți un e-mail la translation-team-ro@lists.sourceforge.net.